Source: https://spis.korzar.sme.sk/c/4640151/sud-dal-za-pravdu-komisii-nezaregistrovany-kandidat-dohovic-chce-kauzu-pohnat-na-ustavny-sud-sr.html
Timestamp: 2019-04-19 13:16:30+00:00
Document Index: 306479

Matched Legal Cases: ['Súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ']

Súd dal za pravdu komisii, nezaregistrovaný kandidát Dohovič chce kauzu pohnať na Ústavný súd SR - spis.korzar.sme.sk
Súd dal za pravdu komisii, nezaregistrovaný kandidát Dohovič chce kauzu pohnať na Ústavný súd SR
Prešov - Oficiálne kandidátne listiny na primátora a poslancov mestského zastupiteľstva v Prešove včera zverejnila mestská volebná komisia (MVK).
Medzi kandidátmi na poslancov chýbajú oproti počtu prijatých kandidátok štyri mená. Podľa MVK nemali na petícii po preskúmaní dostatočný počet podpisov (400). Dvaja z nich, zhodou okolností obaja novinári, Ján Jacoš a Svjatoslav Dohovič využili možnosť namietať toto rozhodnutie na Okresnom súde v Prešove, kde neuspeli.
Ako informoval zapisovateľ MVK Jozef Smetana, v prípade J. Jacoša súd potvrdil údaj MVK, že na petičnom hárku je 310 platných podpisov, pri ostatných "obsahuje neúplné údaje, najmä neuvedenie krstného mena alebo trvalého pobytu".
Pri S. Dohovičovi narátala MVK 374, súd 373 platných podpisov. "Námietky navrhovateľa spočívajúce v uznaní označenia 'detto' súd neuznal. Aj v prípade zohľadnenia tejto námietky by počet podpisov stúpol na 394. Ďalšie námietky navrhovateľa považuje súd za právne neopodstatnené." V stanovisku súdu sa naviac uvádza, že Dohovičov podnet prišiel po uplynutí lehoty (3 dni od rozhodnutia MVK). Proti rozhodnutiu súdu nie je prípustný opravný prostriedok.
S. Dohovič však zvažuje podanie sťažnosti na Ústavný súd SR. Oznámil to na včerajšej tlačovke. Paradoxne, on ako novinár mal ako prvý hosť tlačovú besedu v nových priestoroch Krajskej organizácie Slovenského syndikátu novinárov v Prešove. "Pôvodne som ani neuvažoval, že to dám na súd, bral som to tak, že je to aj moja chyba," uviedol Svjatoslav Dohovič, ktorého konať vo veci prinútil až fakt, že na rozdiel od politických strán boli nezávislí poslanci komisiou diskriminovaní.
Aj preto, ako podotkol, meškal s námietkou na súd, naviac ju podal do troch dní od doručenia (avšak nie od rozhodnutia) MVK. "Podmienka vyzbierania podpisov je síce dobrá, horšie je to však s výkladom v praxi. Na rozdiel od politických strán, ktoré dostali možnosť opraviť si formálne chyby v podaných kandidátnych listinách, nezávislým kandidátom prešovská volebná komisia takúto možnosť nedala. Mne podľa jej verdiktu chýbalo 26 podpisov k prekročeniu potrebnej hranice. Pritom problém nebol v tom, že by som nemal dosť podpísaných voličov, ale že niektorí, ak mali dlhé priezvisko, uviedli namiesto mena iniciálky, ďalší napísali znak 'detto', iní zabudli napísať Prešov. Pritom viem, že komisia sa nezaoberala ani náhodným overovaním čo len jediného mena z petície v stálom zozname voličov." Ako dodal, keby piati ľudia chceli sfalšovať petíciu, komisia by si to nevšimla. Politickému kandidátovi pritom stačilo mať troch ľudí a vypýtať si z ústredia pečiatku.
Predsedníčka MVK Ivana Pronerová (KDH) tvrdí, že komisia upozornila politické strany napríklad na to, že sa niektorému z kandidátov zmenil ku dňu volieb vek alebo v jednom prípade bol napísaný namiesto PaedDr. titul RNDr. "Ostatné náležitosti mali v súlade so zákonom."
Ako to bolo s nezávislými kandidátmi? "Povinnosť zapisovateľa komisie nie je skúmať, či kandidátna listina obsahuje všetky náležitosti," uviedol zapisovateľ MVK Smetana a konkretizoval, že Ján Jacoš bol s ním konzultovať petíciu už v auguste. "Pán Dohovič, keď mi priniesol listiny, sa veľmi ponáhľal, hovoril, že je v časovej tiesni. Nemal som ani čas prejsť si ich pred ním a upozorniť ho na prípadné chyby."
Svjatoslav Dohovič však tvrdí, že to nepovažuje za argument, ale za "smiešnu výhovorku", keďže podklady odovzdal 60 hodín pred uzávierkou. "Išiel som síce na dovolenku do Bratislavy, ale pokiaľ by mi zavolali na mobil, tak by som sa bez problémov stihol vrátiť, na čo som pána Smetanu upozornil. Taktiež nás mohli pozvať na zasadnutie mestskej volebnej komisie."